**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z.
o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo hospodárstva Slovenskej republiky predkladá návrh poslankýň Národnej rady Slovenskej republiky Anny Zemanovej, Jarmily Halgašovej a Jany Cigánikovej na vydanie zákona, ktorým sa dopĺňa zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov (tlač 210).

**Všeobecne**

Poslankyne Národnej rady Slovenskej republiky Anna Zemanová, Jarmila Halgašová
a Jana Cigániková pripravili návrh zákona, ktorým sa dopĺňa zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch
v znení neskorších predpisov v znení neskorších predpisov, ktorého predmetom je zakotvenie informačnej povinnosti dodávateľa pitnej vody o vykonanej analýze dodávanej vody.

Cieľom návrhu zákona je podľa dôvodovej správy reagovať na niektoré kauzy znečistenia pitnej vody, zlepšiť informovanosť spotrebiteľov kvalite odoberanej pitnej vody a zvýšiť tak celospoločenskú kontrolu nad kvalitou vody určenej pre ľudskú spotrebu.

**Stanovisko**

Ministerstvo hospodárstva Slovenskej republiky zaujíma k predloženému návrhu zákona nasledovné stanovisko:

1. Navrhované doplnenie ustanovenia § 10a zákona č. 250/2007 Z. z. o ochrane spotrebiteľa
a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov obsahovo nespĺňa účel, pre ktorý je novela predmetného zákona navrhovaná. Ustanovenie § 10a určuje informačné povinnosti predávajúceho pred uzavretím zmluvy alebo ak sa zmluva uzatvára na základe objednávky spotrebiteľa pred tým, ako spotrebiteľ odošle objednávku. V porovnaní s uvedeným, je účelom navrhovanej právnej úpravy informovať spotrebiteľa každoročne o výsledkoch analýzy dodávanej vody.

2. Navrhovaná novelizácia zákona o ochrane spotrebiteľa má za cieľ určiť dodávateľovi pitnej vody povinnosť, ktorá v súčasnosti nie je zakotvená v právnej úprave, z toho dôvodu má Ministerstvo hospodárstva Slovenskej republiky za to, že návrh zákona má negatívne vplyvy na podnikateľské prostredie.

Na základe vyššie uvedeného Ministerstvo hospodárstva Slovenskej republiky odporúča dopracovať poslanecký návrh zákona v nasledovnom zmysle:

1. V prípade záujmu zakotviť informačnú povinnosť dodávateľa pitnej vody v zákone
č. 250/2007 Z. z. o ochrane spotrebiteľa a o zmene zákona Slovenskej národnej rady
č. 372/1990 Zb. o priestupkoch v znení neskorších predpisov v znení neskorších predpisov, ktorá by sa mala plniť jedenkrát v kalendárom roku, odporúčame ju nevkladať do ustanovenia § 10a, ktoré sa vzťahuje na predzmluvné informačné povinnosti predávajúceho, ktoré sa z povahy veci poskytujú jednorazovo pred uzatvorením zmluvy.

Alternatívou k navrhovanému ustanoveniu by mohla byť povinnosť dodávateľa pitnej vody zverejňovať každoročne vykonanú analýzu dodávanej vody na zdroji, ktorú vypracúva podľa príslušného osobitného predpisu, na svojom webovom sídle. Touto povinnosťou by sa zvýšila informovanosť verejnosti a zároveň by nedošlo k nadmernému zaťažovaniu podnikateľských subjektov.

Vzhľadom na upravovanú problematiku si dovoľujeme tiež odporučiť zvážiť zakotvenie požadovanej povinnosti do právneho predpisu, ktorý rieši povinnosti dodávateľov pitnej vody.

2. Zakotvenie novej informačnej povinnosti dodávateľa pitnej vody predstavuje pre tohto dodávateľa pitnej vody zvýšenie nákladov, z toho dôvodu odporúčame vyznačenie negatívneho vplyvu na podnikateľské prostredie v doložke vybraných vplyvov a následné dopracovanie analýzy vplyvov na podnikateľské prostredie, a tiež analýz vplyvov, pri ktorých sú vyznačené v doložke vybraných vplyvov pozitívne vplyvy.

**Pripomienkové konanie**

Poslanecký návrh bol predmetom medzirezortného pripomienkového konania v dňoch od 21.10.2020 do 29.10.2020. Z celkového počtu pripomienok (14 pripomienok) boli tri pripomienky uplatnené ako zásadné (pripomienka Asociácie vodárenských spoločností, Asociácie zamestnávateľských zväzov a združení Slovenskej republiky a Úradu pre reguláciu sieťových odvetví).

Pripomienky Asociácie vodárenských spoločností a Asociácie zamestnávateľských zväzov a združení Slovenskej republiky sú totožné:

**§ 10a ods. 4**

Návrh: Ak je predmetom zmluvy dodávka pitnej vody, za hlavné vlastnosti oznamované podľa ods. 1 písmeno a) sa považuje najmenej jedna úplná analýza dodávanej vody na odtoku z úpravne vody a/alebo z miesta akumulácie po zdravotnom zabezpečení vody a to v rozsahu podľa osobitného predpisu,15d) vrátane porovnaní limitných hodnôt ukazovateľov kvality pitnej vody podľa osobitného predpisu 15d) poskytnuté spotrebiteľovi, a to najmenej raz ročne na web stránke prevádzkovateľa verejného vodovodu.

Zdôvodnenie: Prevádzkovatelia verejných vodovodov zásadne nesúhlasia s uvedeným návrhom nakoľko poškodzuje meno ich spoločnosti a kvalitu dodávaných služieb. Uvedený návrh stanovuje ako miesto odberu vzorky „vody na zdroji.“ Z pohľadu prevádzkovateľov verejných vodovodov nie je vhodné zverejňovať analýzy vody na zdroji vôd využívaných pre ľudskú potrebu. Uvedená voda neprešla úpravou ani požadovaným zdravotným zabezpečením, takže v mnohých prípadoch nebude spĺňať požiadavky pre vodu určenú pre ľudskú potrebu podľa platnej slovenskej legislatívy. Tieto informácie môžu byť pre verejnosť zavádzajúce, nakoľko môžu indikovať, že k spotrebiteľovi sa dostáva voda nižšej kvality. Dôležité je, aby bol spotrebiteľ informovaný o kvalite pitnej vody v distribučnej sieti, po tom ako voda prešla požadovaným zdravotným zabezpečením. Zároveň upozorňujeme na fakt, že nie všetci prevádzkovatelia využívajú vlastné zdroje vôd, respektíve nemajú povolenie na osobitného užívanie vôd podľa § 21, ods. 1) zákona č. 364/2004 Z. z. zákon o vodách, ale využívajú vodu z verejného vodovodu, ktorý prevádzkujú iní prevádzkovatelia verejného vodovodu. Aké rozbory majú v danom prípade zverejniť? Čo sa považuje za zdroj? Kvalita vody z verejného vodovodu v mieste odberu? Z paragrafového znenia novely zákona tiež nie je jasné, akým spôsobom má byť oznamovacia povinnosť splnená. Stačí zverejniť úplnú analýzu na web stránke prevádzkovateľa verejného vodovodu alebo je potrebné informovať každého odberateľa osobitne písomnou formou ( znenie zákona indikuje práve túto alternatívu). Na záver uvádzame, že uvedený návrh novely zákona je zmätočný a neúplný nakoľko stanovuje povinnosť informovať verejnosť o kvalite vody v mieste, ktoré nie je pre kvalitu dodávaného produktu relevantné. Spotrebiteľ potrebuje poznať kvalitu vody, ktorá je v distribučnej sieti, po úprave vody a zdravotnom zabezpečení. Voda tejto kvality sa dostane k spotrebiteľovi.

Pripomienka Úradu pre reguláciu sieťových odvetví

**K čl. I - § 10a ods. 4**

Úrad pre reguláciu sieťových odvetví navrhuje v § 10a ods. 4 slová „najmenej jedna úplná analýza dodanej vody na zdroji“ nahradiť slovami „najmenej jedna úplná analýza dodávanej vody odobratej z miesta akumulácie vody po jej zdravotnom zabezpečení“. Ďalej navrhujeme na konci odseku 4 doplniť túto vetu: „Táto úplná analýza sa poskytuje aj obciam a spoločnostiam, ktoré nakupujú vodu za účelom jej dodávky konečnému spotrebiteľovi.“. Táto pripomienka je zásadná.

Odôvodnenie: Úradom navrhované zmeny v odseku 4 umožňujú riadne vykonanie legislatívneho zámeru predkladateľov. 1. Uvádzame, že znenie odseku 4 „Ak je predmetom zmluvy dodávka pitnej vody, za hlavné vlastnosti oznamované podľa ods. 1 písm. a) sa považuje najmenej jedna úplná analýza dodanej vody na zdroji,“ nezodpovedá legislatívnemu zámeru tejto úpravy, ktorým má byť dostatočná informovanosť spotrebiteľa o kvalite jemu dodávanej pitnej vody verejným vodovodom. Voda zo zdroja je tzv. surová voda (§ 12 zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach), pričom takáto voda nie je dodávaná priamo spotrebiteľovi. Aj pri vyhovujúcej kvalite vody zo zdroja sa vždy ešte uskutoční aspoň jej zdravotné zabezpečenie na zamedzenie mikrobiologického znehodnotenia pri preprave potrubím. Ďalej pri prevádzkovaní verejných vodovodov majú vodárenské spoločnosti pre zabezpečenie zásobovania za každých okolností zvyčajne prepojené sústavy do tzv. skupinových vodovodov, kde pri dodávke vody odberateľovi dochádza tiež k zásobovaniu z rôznych zdrojov alebo zmiešavaniu vody z rôznych zdrojov, čo sa zvyčajne uskutočňuje v mieste akumulácie vody (vo vodojeme). 2. Taktiež pitná voda nie je dodávaná výlučne vodárenskými spoločnosťami, ale tiež obcami a malými spoločnosťami, nie vždy majú títo dodávatelia aj vlastný vodný zdroj a vodu nakupujú od vodárenských spoločností, prípadne od inej obce s vlastným vodným zdrojom. V súčasnosti ide o 50 obcí bez vlastného vodného zdroja a 23 malých spoločností prevádzkujúcich verejný vodovod bez vlastného vodného zdroja. Tieto subjekty, ako dodávatelia pitnej vody konečnému spotrebiteľovi, sú taktiež povinné uzatvárať zmluvy o dodávke pitnej vody, avšak nemajú možnosť plniť navrhované ustanovenie § 10a ods. 4 tak, ako je naformulované.

**Záver**

Ministerstvo hospodárstva Slovenskej republiky odporúča vláde Slovenskej republiky pri zohľadnení vyššie uvedeného vecného stanoviska Ministerstva hospodárstva Slovenskej republiky a zásadných pripomienok Asociácie vodárenských spoločností, Asociácie zamestnávateľských zväzov a združení Slovenskej republiky a Úradu pre reguláciu sieťových odvetví prerokovať poslanecký návrh zákona.